**МОТИВИ**

**към проект на Наредба за изменение и допълнение на Наредба № 14 от 2009 г. за реда и начина за предоставяне достъп на органите на съдебната власт до Регистъра на населението – Национална база данни „Население“ (обн., ДВ, бр. 94 от 2009 г.; изм., бр. 34 от 2012 г.; изм. и доп., бр. 93 от 2013 г., изм. бр. 17 от 2015 г.)**

С предложения проект на Наредба за изменение и допълнение на Наредба № 14 от 2009 г. за реда и начина за предоставяне достъп на органите на съдебната власт до Регистъра на населението – Национална база данни „Население“ се цели привеждане на наредбата в съответствие с актуалната нормативна уредба, промяна в обхвата на личните данни, предоставяни на органите на съдебната власт предвид изменения в Гражданския процесуален кодекс и предвиждане на разпоредба, регламентираща прекратяване на достъпа до данните в Регистъра на населението – Национална база данни „Население“.

**Причините, които налагат промени в Наредбата, са следните:**

* влизане в сила на Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните);
* изменение на наименованието на Закона за електронния документ и електронния подпис; приети изменения в законодателството и въведени задължителни подсъдности по определени видове дела и по-специално разпоредбата на чл. 115, ал. 2 от Гражданския процесуален кодекс, съгласно която исковете за обезщетение по Кодекса за застраховането на увреденото лице срещу застраховател, Гаранционния фонд и Националното бюро на българските автомобилни застрахователи се предявяват пред съда, в чийто район към момента на настъпване на застрахователното събитие се намира настоящият или постоянният адрес на ищеца, неговото седалище, или по местонастъпване на застрахователното събитие, което налага по всяко производство от посочения вид задължително да бъде извършвана справка за настоящия и постоянния адрес на ищеца към момента на твърдяното настъпване на застрахователното събитие;
* регламентиране задължението на ръководителите на органите на съдебната власт при необходимост от прекратяване на достъпа на оправомощените от тях служители по чл. 5, ал. 2 от наредбата, да информират Министерството на регионалното развитие и благоустройството, главна дирекция „Гражданска регистрация и административно обслужване“ за прекратяване на достъпа.

Целите, които се поставят в проекта, сауеднаквяване на практиката при прекратяване на достъпа на оправомощените лица от административния ръководител на съответния орган на съдебната власт до Регистъра на населението - Национална база данни „Население“ и облекчаване и съкращаване на времето за предоставяне на информация на органите на съдебната власт за предходни адресни регистрации на физическите лица.

Проектът на Наредба за изменение и допълнение на Наредба № 14 от 2009 г. за реда и начина за предоставяне достъп на органите на съдебната власт до Регистъра на населението – Национална база данни „Население“ се издава на основание чл. 385, ал. 2 от Закона за съдебната власт.

За прилагане на предложения проект на наредба не са необходими финансови и други средства.

Проектът на Наредба за изменение и допълнение на Наредба № 14 от 2009 г. за реда и начина за предоставяне достъп на органите на съдебната власт до Регистъра на населението – Национална база данни „Население“ не въвежда изисквания на европейски директиви.

На основание Закона за нормативните актове, срокът за обществено обсъждане след публикуване проекта на наредба и мотивите на Портала за обществени консултации и на интернет страницата на Министерството на регионалното развитие и благоустройството и Министерството на правосъдието е 30 дни.